Laat sy Liefde jou Lei: Vind vrede in jou roeping - www.bybelkennis.co.za
Werk, in watter vorm ook al, gee betekenis aan 'n mens se lewe. Party van ons vind daardie sinvolheid in 'n uitdagende korporatiewe loopbaan waar ons op hoë vlak 'n bydrae lewer. Daar in die raadsale van die wêreld vind ons 'n stuk energie wat ons menswees stimuleer en ons opgewonde maak. Ander kry daardie geluksgevoel deur hul entrepreneursdroom uit te leef en met groot sukses hul eie ondernemings te bedryf. Dan is daar dié wat byvoorbeeld daarvan hou om kinders te onderrig, ander te verpleeg, maatskaplike dienste te lewer, skoonheidsbehandelings te doen of die Woord te verkondig.
Ware sinvolheid is om besig te wees met dié dinge waaruit jý vreugde put. Wanneer jy dit doen, is die kanse goed dat jy dit ook uitmuntend sal doen en 'n sukses daarvan sal maak. En wanneer jy daardie unieke roeping gevind het en dit uitleef, maak dit regtig nie saak wat die wêreld om jou doen nie! Want dan het jy die rede gevind waarom jý op aarde geplaas is en ervaar jy die waarheid waarvan ons in Prediker 5:11 lees: Mense wat hard werk, slaap goed, maak nie saak of hulle baie of min eet nie.
Ware sinvolheid vergelyk nie haarself met ander nie! Want sy het vreugde gevind in die liefde in haar hart, in haar werk en in dit wat sy is.